Document ID: 32008D0914

ODLOČBA KOMISIJE
z dne 11. junija 2008
o potrditvi ukrepov, ki jih je predložila Nizozemska za ohranjanje morskih ekosistemov na območju Voordelta
(notificirano pod dokumentarno številko C(2008) 2415)
(Besedilo v nizozemskem jeziku je edino verodostojno)
(2008/914/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1) in zlasti njenih členov 8(3) in 9(2),
ob upoštevanju naslednjega:
(1)
Člen 3(2) Direktive Sveta 92/43/EGS z dne 21. maja 1992 o ohranjanju naravnih habitatov ter prostoživečih živalskih in rastlinskih vrst (2) zahteva, da države članice prispevajo k vzpostavitvi mreže posebnih ohranitvenih območij, imenovane „Natura 2000“, ki jo sestavljajo naravni habitatni tipi in vrste, našteti v prilogah k navedeni direktivi.
(2)
Člen 6(1) Direktive 92/43/EGS zahteva, da države članice za posebna ohranitvena območja določijo potrebne ohranitvene ukrepe.
(3)
Dne 28. februarja 2008 je Nizozemska določila območje, imenovano Voordelta, kot posebno ohranitveno območje v smislu člena 3(2) Direktive 92/43/EGS in obvestila Komisijo, da namerava sprejeti ukrepe za omejitev ribolovnih dejavnosti v navedenem območju.
(4)
Člen 6(4) Direktive 92/43/EGS zahteva, da države članice sprejmejo vse izravnalne ukrepe, potrebne za zagotovitev varstva celovite usklajenosti Nature 2000, če se izvaja načrt ali projekt, ki zelo negativno vpliva na območje Nature 2000. Na tej osnovi mora Nizozemska po izgradnji pristaniških objektov „Maasvlakte 2“ na območju Voordelta sprejeti ustrezne izravnalne ukrepe. Ta projekt je prejel ugodno mnenje Komisije (Mnenje Komisije C(2003)1308 z dne 24. aprila 2003).
(5)
Za ukrepe v zvezi z ohranjanjem, upravljanjem in izkoriščanjem živih vodnih virov se uporabljajo pravila skupne ribiške politike.
(6)
Člen 9 Uredbe (ES) št. 2371/2002 državam članicam omogoča, da sprejmejo nediskriminatorne ukrepe za zmanjšanje učinka ribolova na ohranjevanje morskega ekosistema znotraj 12 navtičnih milj pod pogojem, da Skupnost ni sprejela ukrepov za ohranjevanje in upravljanje posebej za obravnavano območje. Ukrepi države članice morajo biti skladni s cilji skupne ribiške politike iz člena 2 Uredbe (ES) št. 2371/2002 in ne smejo biti manj strogi kakor obstoječa zakonodaja Skupnosti. Če ukrepi vplivajo na ribiška plovila drugih držav članic, je o njih treba obvestiti Komisijo, države članice in zadevne regionalne svetovalne svete, potem pa jih mora Komisija potrditi.
(7)
Nizozemska je dne 13. maja 2008 o ukrepih, ki jih namerava sprejeti, obvestila Komisijo, Belgijo, Dansko, Nemčijo in Francijo - to so države članice, ki jih ukrepi zadevajo, - ter regionalni svetovalni svet za Severno morje.
(8)
Ribolovni ukrepi, ki jih je predložila Nizozemska, so oblikovanje območja varstva morskega dna z omejenim dostopom za ribiške ladje z vlečno mrežo z gredjo s plašilnimi verigami in z delovno prostornino motorja več kakor 260 konjskih moči (191 kW) ter vzpostavitev petih počivališč, ki se nahajajo znotraj območja varstva morskega dna, v katerih bo prepovedana večina oblik ribolova.
(9)
Belgija in regionalni svetovalni svet za Severno morje sta Komisiji predložila pisne pripombe na prijavo.
(10)
Ukrepi, ki jih predlaga Nizozemska, niso diskriminatorni, saj se uporabljajo enakovredno za vsa plovila, ki obratujejo v tem območju. Namenjeni so zmanjšanju vpliva ribolova na ohranjevanje morskih ekosistemov in se bodo uporabljali znotraj območja 12 navtičnih milj od temeljnih črt. Skupnost ni sprejela nobenega ukrepa, ki bi se nanašal na ohranjevanje ali upravljanje posebej za navedeno območje.
(11)
Navedeni ukrepi so skladni s cilji iz člena 2 Uredbe (ES) št. 2371/2002, zlasti s previdnostnim pristopom, ki ga je treba uporabiti pri sprejemanju ukrepov za varovanje in ohranjevanje živih vodnih virov, ter niso nič manj strogi kakor obstoječa zakonodaja Skupnosti -
SPREJELA NASLEDNJO ODLOČBO:
Člen 1
Ukrepi, ki jih je predložila Nizozemska za ohranjevanje morskih ekosistemov na območju Voordelta, kakor so navedeni v prilogah I do III, so potrjeni.
Člen 2
Ta odločba je naslovljena na Kraljevino Nizozemsko.
V Bruslju, 11. junija 2008

Labels: 18
6
20